CELEX: 62019TN0689
Language: mt
Date: 2019-10-08 00:00:00
Title: Kawża T-689/19: Rikors ippreżentat fit-8 ta’ Ottubru 2019 – ZU vs SEAE

16.12.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 423/62
            
         
      Rikors ippreżentat fit-8 ta’ Ottubru 2019 – ZU vs SEAE
      (Kawża T-689/19)
      (2019/C 423/78)
      Lingwa tal-kawża: l-Ingliż
      
         Partijiet
      
      
         Rikorrent: ZU (rappreżentant: C. Bernard-Glanz, avukat)
      
         Konvenut: Is-Servizz Ewropew għall-Azzjoni Esterna
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjonijiet tal-Awtorità tal-Ħatra tat-30 ta’ Novembru 2018, li jiċħdu t-talbiet tar-rikorrent tas-27 ta’ Lulju 2018 (i) għar-rimbors ta’ spejjeż għall-missjonijiet u (ii) għal assistenza;
               
            
                  —
               
               
                  tordna lill-konvenut iħallas ammont ta’ EUR 70 000, bħala kumpens għad-dannu mhux materjali li ġarrab, flimkien mal-interessi bir-rata legali sa ma jsir il-ħlas sħiħ;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv, dwar iċ-ċaħda tat-talba għar-rimbors ta’ spejjeż għall-missjonijiet, ibbażat fuq żball manifest ta’ evalwazzjoni, ksur tal-prinċipju ta’ amministrazzjoni tajba, nuqqas ta’ osservanza tal-prinċipju ta’ proporzjonalità, ksur tal-Artikolu 71 tar-Regolamenti tal-Persunal u ta’ dispożizzjonijiet sekondarji ta’ dan li jinsabu fl-Anness VII ta’ dawn ir-regolamenti u fil-Gwida għal Missjonijiet (2008), u l-irrilevanza tat-talba għall-provvista tal-karti ta’ imbarkazzjoni bħala prekundizzjoni għar-rimbors tal-ispejjeż għall-missjonijiet tar-rikorrent.
               
            
                  2.
               
               
                  It-tieni motiv, dwar iċ-ċaħda tat-talba għal assistenza, ibbażat fuq żball ta’ evalwazzjoni, ksur tal-Artikoli 12a u 24 tar-Regolamenti tal-Persunal u tal-Artikoli 1, 31(2), 41 u 48 tal-Karta tad-Drittijiet Fundamentali tal-Unjoni Ewropea u użu ħażin ta’ poter.